次韻葛魯卿送示近作一通二首  其一
作者：沈與求
朝代：宋

paragraphs: 八騶盡屏如縈策，微步招尋老賓客。
離離草色亂溝塍，腳底春風隨蠟屐。
蟄龍昨夜起洄潭，忽雷閃電飛千巖。
朝來遺珠落懷袖，復見國風歌二南。
公洗膏肓砭傳癖，詞伯儒宗蚤揚歷。
詩成聊復貯錦囊，副在久應藏石室。
只今漂泊客烟村，高哦七字哀王孫。
有如此言公不食，東山那得留安石。